הפועל רמת גן יצאה הערב (שלישי) למשחק חוץ קשה בנס ציונה מול אשדוד, במסגרת המחזור השני של בית מספר 3 בגביע הטוטו. אבל בתום 90 הדקות, התברר שהקושי היה רק על הנייר, כי העולה החדשה לליגת העל פירקה את מ.ס. אשדוד 0:4, ללא שום התנגדות.
ר"ג הגיעה עם בטחון מהניצחון 0:1 על רמה"ש בשבת האחרונה, ואילו באשדוד, שלא שיחקה בסוף השבוע, קיוו לפתוח את העונה ברגל ימין. למרות ההרכב החזק שהעלה יוסי מזרחי, שכלל את ניר ביטון, דוד רביבו ודימיטאר מקרייב שחזר מאירופה, האשדודים ספגו מפלה מבזה מרגלי הקבוצה שעלתה לליגת העל רק ברגע האחרון.
קרלוס צ'קאנה, שהבקיע את שער הניצחון על רמה"ש, מצא את הרשת בפעם השנייה ברציפות עם שער בדקה ה-15 והעלה את קבוצתו ליתרון ראשון. שחקנה הנבחן של ר"ג, אנטון ארקיפוב, העלה את האורחים ל-0:2 בדקה ה-30 ועשרים דקות אחרי פתיחת המחצית השניה, אופיר חמו קבע כבר 0:3. כעבור 120 שניות דוד מנגה הרשית את הרביעי והשלים את החגיגה של הרמת גנים.